정조 19년
修撰崔獻重疏曰伏以臣昨伏見疏儒批旨下者旣導以聖賢之學又勉以庸孟之書大哉聖人之言也此誠吾東方聖學煥然復明之一大機也臣嘗有耿耿憂憤蓄積于中者久矣今逢此會安得默然而已乎玆將芻蕘之說仰塵黈䌙之聽惟聖明垂察焉噫聖人之道不明而異端之說橫流古之所謂異端不過曰老佛楊墨而已老佛楊墨雖若各異其門而究其本則皆不出於吾儒心性二字中圈子特以其初頭心術之差之毫釐而功用虛實之自歸於千里之謬也其爲害似不至如巫妖鬼淫之禍家亂國而鄒夫子尙以無父無君闢之廓而乃曰無父無君是禽獸也蓋惡其傷倫而悖義爲慮其亂天下後世也嗚呼今之所謂西洋之學此果何樣妖法而使人惑之甚若是之速也異端之學猶有依據而此則無所依無所據而直一妖魔也邪怪也焉有讀書之士而可以妖魔邪怪而眩惑之哉其爲言曰我奉天也敬天也噫夫天只是一箇實理而已存乎人則所賦之性卽天也在乎事則當行之則卽天也故孝於親忠於君此乃天之所賦於人而當行之實理所謂根於秉彝不容勉强者也天之實理具在吾方寸之天凡於日用百爲之間合於理者爲順天悖於理者爲逆天緝熙敬止文王之自求多福而乃所以敬天也懋敬厥德成湯之克配上帝而乃所以奉天也從古聖賢亦何嘗不敬天奉天而安有形狀以模之祈禱以邀之如洋人之爲哉此以上天之尊下同淫祀其爲褻天慢天孰甚於此況祭天曰郊郊者天子之禮也今以閭巷匹庶而敢用天子之祭其僭越又孰大於此乎又況先王制禮葬而愼終祭而報本所以廣其孝也人之所貴乎有子孫者以其得免於虆梩之掩若敖之餒也今乃葬而如棄祭不屑爲皁隷傭丐馬醫夏畦之鬼皆受子孫之享而獨殄厥祀自歸葛伯者是可忍也孰不可忍也噫彼爲是學者其亦有劬勞之恩於其父母乎天彝之至愛至情莫如父母而于父母如此則天倫斁矣人理滅矣以此斁倫滅理之心術行跡昏夜嘯聚寔繁其徒始也爲妖爲盜終焉爲賊爲逆將無所不爲況其以死爲榮甘心金木上不能禁而法無施則此與國家力抗者也家而無父無母國而無君無上則是覆載之所不容也盡棄吾天賦之常性而自以爲奉天而敬天者是甚物事所謂異端之無父無君猶可以爲禽爲獸而此學不滅非徒陷一世於爲禽爲獸其勢必溺天下於妖魅鬼邪之域將見人之類澌盡而泯滅也其端雖微爝火之燎原涓涔之滔天有不可誣此正仁人君子所宜濡手足焦毛髮如救焚拯溺之不容少緩也洪惟我朝以禮義立國忠孝爲治滌羅麗空滅之敎啓唐虞文明之運列聖相承儒賢輩出比屋有可封之美委巷無行怪之倫繩行而矩步家絃而戶誦擧一世咸囿於洙泗濂洛之敎此誠我東四百年元氣而歷代之無與比隆也逮我殿下以天蹤之聖懋日新之工自在春邸潛心經傳洞貫乎天人性命之微傍通乎古今治亂之機聖學高明卓越百王心法動合典謨絲綸如誦程朱僧尼之不許入城巫覡之竝皆逐鄕何莫非大聖人崇儒重道之盛德至敎而惟此一種邪說乃敢肆然而梗化太陽中天陰沴宜卽就滅而禹鼎昭揭魑魅猶不遁形者何也臣嘗溯源深究竊有所一得者此便不消他說只是好新務奇四字爲之祟耳蓋聖人之學如菽粟布帛日用而平常不見其神異故或謂之支離或謂之陳腐於是乎好奇務新之心勝而別門各戶之計作自朱夫子時已有陸學之倡而江西一派終不得泛濫於天下者朱夫子之力也其後有王守仁者祖述陸學以吾儒尊德性看作達摩之面壁托重於朱夫子晩年定論而與程敏政輩道一編相爲表裏幾乎亂天下而我東先正臣文純公李滉嘗於心經篇末附論而痛辨之至斥以伊蒲塞氣味東國之不爲陽明學所詿誤者文純公之力也其後又有淸人毛奇齡者騁其悖舌譏詆朱子一脈正學幾乎蕩然而無復有賢人者出而嚴辭以斥之故背正侮聖之徒沛然得志無所忌畏聖道則日遠而日寢邪說則愈出而愈新所謂陸學陽明學之類到今猶屬陳舊不足爲新且奇也則此西洋學之所以能易入而易眩得售其恣行也朱夫子曰世間惑人之物不特尤物爲然一語一言亦是惑人有學問底人便不被他惑今之邪學不過是荒誕空空底物也天下聰明豪傑之士所宜他來惑不得而反被他纏繞者豈不是好新務奇之病硬着在肚而不以學問先立其根本基址而然耶今殿下以周孔之學履君師之位如欲使一世之人皆志於學則是不過殿下一擧措一轉移事耳臣竊伏覩我殿下臨御以來一念民國聰察庶務不遑夜寢此實古聖王克勤之念丕顯之工而朝廷之上虛僞成風工謀身家在國事則惟以玩愒爲高致閭巷之間無所事業遊衣遊食靡所矜式東倒西仆利慾所在如赴期會訛言一出轉相奔馳殆若風中之旌無所依着而擧一世便作虛泡樣子如是而人心安得不詿誤邪說安得不煽惑耶程夫子曰道不行百世無善治學不傳千載無眞儒無眞儒則天下貿貿人慾肆而天理滅矣政爲今日道也鄒聖有言曰上有好者下必有甚焉上之好學莫如我殿下而惟殿下獨勞於上而民不徯志上下好惡之若是相反者臣愚死罪不得不責勉於表端影直之地者也是在殿下反諸躬而求諸心而已臣請不避僭越而歷陳之大學明德之效必先於新民而殿下之民可謂新乎此則殿下之學猶未至於明德也一日克復已有天下歸仁之理而殿下之國可謂歸仁乎此則殿下之學猶未至於克復也文章在下之事而殿下之文章地負海涵人莫窺其閫奧則殿下之學已不免於文勝也正君所以正朝廷以正萬民而私意爲間或多辭敎之過中則殿下之學猶有欠於涵養也設爲講製將以賁飾皇猷而講不過程課而未見潛心而得力文不過浮夸而未聞正聲之洋溢則殿下右文之治其果有實效乎古者敎人必以庠序學校而今也有庠序矣有學校矣士趨則未免於浮華而罕有實地之循蹈儒敎則弁髦經義而言動步趨之稍欲收斂者輒皆群譏而衆嗤則殿下作人之化可謂有成就乎燕市購書之禁孰不仰弊源之已盡照察而酉房充棟之貯安知無奇文之竝在收蓄耶年前火其書之令甲何如而曾未幾何猶復傳習則殿下之法紀亦可謂立乎凡此數者之病終是殿下之心未能純一於聖而益聖而猶有所間斷而然也傳曰君心萬化之源今殿下誠以實心勸學導之率之使一世之人眞知聖心之實在於興學而著爲節目歲漸而月磨則如是而民之待文王而不興者臣未敢信也目今山林之間如古之名賢眞儒雖不可得來若其讀書自好拘檢名敎者非但已在抄選十室忠信亦豈無其人哉今以實心招徠誠心延訪俾有觀感知所趨向則是爲實政而可見實效也然而周家之三物賓興豈不以學敎爲先而亦有鄕八刑之法者此古聖人刑以弼敎之意也犯而不刑是長其惡而將無無刑之期矣今日之刑政未知得乎失乎好生之德哀矜之念孰不欽歎而惟事乎鎭安而治法終涉於太寬只幸其輸服而區處未免於姑息初犯雖或姑息怙終亦可以太寬耶刑太寬則君綱壞矣事姑息則民志肆矣況於開闢以後所未聞至妖至邪之學亦可以不治治之耶今雖稍似屛息而彼亦知朝家之意難於殄滅姑且雍容故一二人之刑而不以爲大懲潛伏幽暗種下生種非但隨現隨治不勝其治畢境風吹草動安知不爲羌胡之淵藪耶伏願殿下亟加三思繼自今勿以聖學之已躋極工而益加自强終始念玆克盡一變至道之方先從務新好奇之病痛革其習自明末淸初以來曲士所著及小說稗記等語涉新奇蠱人心志者一切黜去毋敢家置只以古今聖賢文字專事講習俾八域之內人通五經談論習熟於墳典工夫浹洽於骨髓則將見詖淫之徒次第歸化之不暇矣非徒德敎而已亦宜懸法象魏洞諭八方內而五部外而方伯守宰嚴加禁察期於廓淸而如是而猶戀舊染有不率敎合用朱夫子所論黃蘖僧明正典刑之律一番蕩掃無俾易種以扶吾道以靖世道焉臣之此言雖不過老生常談而目下對症之劑亦無出此聖敎中外似迃遠中有妙理殿下已知之矣惟殿下勿以人廢言也臣無任云云省疏具悉近於言事論思之列徒見搏擊之習未聞願忠之人間有求言風波隨其後因噎廢食失於矯枉任他撕壞無異推壑却顧鄭重不知何者爲眼底兩便之長策際見爾萬言之章起結於異端之毒正亂常而說弊救弊本諸君心惓惓以淸化源之功抗辭責難其云予民之未新謂予學未至於明明德其云吾國之不歸仁謂予工未篤於克復涵養之虧欠文勝之爲害程試之蔑效士趨之少實亦皆謂之表不端而影不直請予反諸躬而求諸心者爾言可謂節節藥石勝似一貼淸涼散曷不樂而受言歸之肺腑之用外此雜書之弊尤屬切中勿觀雜書恐分精力朱夫子之言也矧伊奇詭詖邪之書正合爲灰爲燼內府之藏凡以稗官小說爲名則竝與舊在編籍祛之丌架之間者已爲數十年出入邇列之人莫不聞覩但披括私藏秉畀炎火恐或徒擾而令不立矣爾又以招徠林下之士俾有觀感知所趨向爲言言愈着症當留意焉明淸曲士所著文字之內而五部外而八域一切黜去無敢家置有不率敎者用朱夫子所論黃蘖僧明正典刑之律事許使廟堂稟處大抵求言將以納言納言將以用言用言之後宜加褒賞故曰明王賞諫臣予雖否德所期汚不在昏特擢爾以司諫院大司諫以示翕受之意仍傳曰新除授大司諫崔獻重牌招察任